ועדת הפנים ואיכות הסביבה, כנסת 18, פרוטוקול מספר 536, 2012-05-07 10:15

אמנון כהן: שלום, אני פותח את ישיבת הוועדה.

אמנון כהן: קיימנו דיון בשבוע שעבר בנושא הזה, וביקשנו מהנציגים של הממשלה והארגונים השונים לשלוח ניירות.

אמנון כהן: הנחיתי את הייעוץ המשפטי של הוועדה, שלאחר שישמנו את כל הצדדים יביאו נוסח מוסכם.

אמנון כהן: זה מה שכרגע עומד על שולחן הוועדה.

אמנון כהן: אני קודם כל אומר תודה לייעוץ המשפטי של הוועדה, על שהצליח להגיע, עד כמה שאפשר, להבנות.

אמנון כהן: נקרא את ההבנות, ואז נפתח את הדיון.

ג'מאל זחאלקה: אני רוצה לשאול, מה נעשה עם ההקראה.

ג'מאל זחאלקה: נניח שאנחנו נגמור את זה היום, מה נעשה עם זה?

ג'מאל זחאלקה: הכנסת מתפזרת.

אמנון כהן: בהצעות החוק, שהיו פה בוועדה, ממשיכים לדון ולסיים.

ג'מאל זחאלקה: מה יעשו עם ההחלטות של הוועדה?

ג'מאל זחאלקה: נשב היום ונחליט.

ג'מאל זחאלקה: מה יהיה עם ההחלטות של הוועדה?

אמנון כהן: ההחלטות האלה יבואו למליאת הכנסת השבוע.

דב חנין: היום זה יום עבודה רגיל של הכנסת.

דב חנין: עוד לא התפזרה הכנסת.

דב חנין: כל מה שהכנסת עושה היום יכול להיות מאושר.

אורי מקלב: כל מה שהוועדות יסיימו היום, בין אם מדובר בהכנה לקריאה ראשונה ובין אם מדובר בהכנה לקריאה שנייה ושלישית, יכול לעלות למליאת הכנסת ביום רביעי.

ג'מאל זחאלקה: אין יום רביעי.

אורי מקלב: יש יום רביעי.

אמנון כהן: בעיקר כאשר מדובר בהצעות חוק שאינן פרטיות.

דב חנין: עזוב איזה יום.

דב חנין: זה יכול לעלות.

אמנון כהן: בעיקר כאשר אין פה פופוליזם ויש הסכמות.

עידו בן יצחק: הוספת סעיף 45א1 1.

עידו בן יצחק: בפקודת בתי הסוהר [נוסח חדש], התשל"ב-1971 (להלן – הפקודה), אחרי סעיף 45א יבוא: 45א1, הגבלת פגישה אסיר עם כמה עורכי דין בסעיף זה – "אסיר" – למעט עצור שטרם הוגש נגדו כתב אישום ונאשם העצור עד תום ההליכים המשפטיים לפי סעיף 21 לחוק סדר הדין הפלילי (סמכויות אכיפה – מעצרים), התשנ"ו-1996 "עורך דין" – כהגדרתו בסעיף 45א.

עידו בן יצחק: ראה הנציב כי קבוצת אסירים מסוימת הנמים עם ארגון טרוריסטי כהגדרתו בפקודת מניעת טרור או שהורשעו בעבירה המנויה בתוספת הרביעית, או אסיר מסוים אף אם לא התקיימו בו תנאים כאמור, נפגשים עם כמה עורכי דין, והיה לנציב חשד ממשי כי פגישות אלו מנוצלות לשם פגיעה בביטחון המדינה, בשלום הציבור או במשמעת ובסדרי בית הסוהר, רשאי הוא להורות, על הגבלת מספר עורכי הדין שהאסיר או שקבוצת האסירים רשאים לפגוש בתקופה שלא תעלה על שלושה חודשים (בסעיף זה - תקופת ההגבלה).

עידו בן יצחק: החלטת הנציב תינתן לאחר שעיין בעמדת ראש חטיבת מודיעין בשירות בתי הסוהר, וכן, לפי העניין, בעמדת ראש חטיבת מודיעין במשטרת ישראל או ראש החטיבה בשירות הביטחון הכללי המופקד על הנושא.

עידו בן יצחק: אסיר שהוטלה עליו הגבלה כאמור רשאי, בתום שלושים ימים, לבקש להיפגש עם עורך דין אחר, והוא רשאי לשוב ולעשות כן, בתום כל שלושים ימים, ועד תום תקופת ההגבלה.

עידו בן יצחק: הנציב רשאי, בהסכמת היועץ המשפטי לממשלה או מי שהוא הסמיך לכך, להאריך את תקופת ההגבלה בתקופה נוספת שלא תעלה על שלושה חודשים.

עידו בן יצחק: בית המשפט המחוזי רשאי להורות על הארכת תקופת ההגבלה לאחר שהוארכה לפי סעיף קטן (ד) לתקופות נוספות שלא יעלו על שישה חודשים, כל אחת, אם הוגשה בקשה לכך על ידי בא כוח היועץ המשפטי לממשלה.

עידו בן יצחק: על החלטת בית המשפט המחוזי לפי סעיף קטן זה רשאים הצדדים לערער לפני בית המשפט העליון, שידון בעניין בשופט אחד.

עידו בן יצחק: החלטת בית משפט, שניתנה לפי סעיף זה, תובא לידיעת האסיר או קבוצת האסירים, בלא דיחוי.

עידו בן יצחק: על הוראת הנציב לפי סעיף קטן (ב) או (ד) רשאי האסיר לפנות לנציב בבקשה לעיון חוזר בעניינו.

עידו בן יצחק: על החלטת הנציב בעיון החוזר רשאי האסיר להגיש עתירה, בין בעצמו ובין באמצעות בא כוחו, לבית המשפט המחוזי.

עידו בן יצחק: הרואות סימן ח'1 לפרק ב' יחולו, בשינויים המחויבים.

עידו בן יצחק: השר רשאי, לאחר התייעצות עם שר המשפטים ובאישור ועדת הפנים והגנת הסביבה של הכנסת, לשנות בצו את התוספת הרביעית.

עידו בן יצחק: 2.

עידו בן יצחק: בסעיף 45ב לפקודה, במקום "ו-45א" יבוא "45א ו-45א1".

עידו בן יצחק: 3.

עידו בן יצחק: אחרי התוספת השלישית לפקודה יבוא: "תוספת רביעית (סעיף 45א1)" עבירת ביטחון כהגדרתה בחוק סדר הדין הפלילי (עצור החשוד בעבירת ביטחון) (הוראת שעה), התשס"ו-2006.

עידו בן יצחק: עבירה לפי סעיף 3 לפקודת מניעת טרור.

עידו בן יצחק: עבירה לפי תקנה 85 לתקנות ההגנה (שעת חירום), 1945.

אמנון כהן: מירי, האם יש לך עוד תיקונים?

מירי פרנקל-שור: בעקבות הנוסח הזה קיבלנו את הערות הארגונים, האגודה, הסנגוריה ולשכת עורכי הדין.

מירי פרנקל-שור: על הנוסח שהוקרא עכשיו יש לנו הערות המוסכמות על הממשלה.

מירי פרנקל-שור: בסעיף (ב) - לאור ההערה של האגודה, נחדד את הנושא של הפגישות עם מספר עורכי הדין, שהן כבר מעלות את החשד הראשוני.

מירי פרנקל-שור: הוספנו את ההערה והסעיף ייקרא כך: "ראה הנציב כי קבוצת אסירים מסוימת הנמנים עם ארגון טרוריסטי שהורשעו בעבירה המנויה בתוספת הראשונה א או אסיר מסוים אף אם לא התקיימו בתנאים כאמור, נפגשים עם כמה עורכי דין באופן המעלה חשד ממשי כי הפגישות לא נועדו לקבלת שירות מקצועי בהתאם לסעיף 45א".

מירי פרנקל-שור: זה התיקון הראשון בעקבות הערתה של לילה לסעיף קטן (ב).

מירי פרנקל-שור: בסעיף (ג) - קיבלנו הערות שהסעיף אינו ברור מספיק, ולכן אני קוראת נוסח משופר: "אסיר שהוטלה עליו הגבלה כאמור בסעיף קטן (ב) רשאי להיפגש בכל שלושים ימים במהלך תקופת ההגבלה עם מספר עורכי הדין שקבע הנציב, ורשאי הוא בכל שלושים ימים להיפגש עם עורכי דין אחרים, ובלבד שמספרם בכל שלושים ימים לא יעלה על מספר שקבע הנציב".

מירי פרנקל-שור: אני מקווה, שהסעיף ברור יותר.

מירי פרנקל-שור: בסעיף (ז) - קיבלנו הערה לגבי העיון החוזר: מדוע הגבלה שהוטלה על אסיר מסוים, טרם עתירתו לבית המשפט, צריך לבקש בקשה לעיון חוזר.

מירי פרנקל-שור: קיבלנו את ההערה, ועל כן הבקשה לעיון חוזר תחול רק על אסיר שהוא חלק מקבוצת אסירים.

מירי פרנקל-שור: סברנו, שלגבי אסיר שהוא חלק מקבוצת אסירים נכון שהוא יפנה לנציב והנציב או מי שהוא הסמיך לכך ישקול את הנסיבות המיוחדת טרם שהוא יעתור לבית משפט.

מירי פרנקל-שור: אני קוראת את הסעיף: "על הוראות הנציב לפי סעיף קטן (ב) או (ד) רשאי אסיר, שהגבלה הוטלה עליו בשל היותו חלק מקבוצת אסירים, לפנות לנציב בבקשה לעיון חוזר בעניינו, אם התקיימו בעניינו נסיבות מיוחדות".

מירי פרנקל-שור: זאת אומרת, שאסיר מסוים שעליו הוטלה ההגבלה רשאי לעתור ישירות לבית משפט.

מירי פרנקל-שור: הוספנו סעיף (ח) - בעקבות הערות שקיבלנו לגבי נוכחות השרים בדיון בבתי המשפט, הוספנו סעיף (ח): "אסיר מסוים שהנציב הטיל עליו הגבלה לפי סעיף (ב) או אסיר שהנציב קיבל לגביו החלטה בעיון חוזר לפי סעיף קטן (ז), רשאי להגיש עתירה, בין בעצמו ובין באמצעו בא כוחו, לבית המשפט המחוזי.

מירי פרנקל-שור: הוראות סימן ח לפרק ב סעיף 45א(ט) יחולו בשינויים המחויבים".

מירי פרנקל-שור: זה פועל יוצא מסעיף קטן (ז).

מירי פרנקל-שור: הפועל היוצא של זה הוא שאסיר יוכל להיות נוכח בדיון אלא אם יתקיימו ההגבלות 1-4 המתקיימות בסעיף 45א.

איילת טל: אנחנו מדברים רק על הדיון בבית משפט.

מירי פרנקל-שור: בוודאי.

אורי מקלב: נגביל את זה לשנה אחרי המשפט, ובשנה הראשונה לשהותו בבית הסוהר כן ניתן לו אפשרות.

אורי מקלב: יכול להיות שבשנה הראשונה לאחר המשפט הוא צריך להתייעץ עם כמה עורכי דין, בין אם זה לצורך הערר ובין אם זה לדברים אחרים.

אורי מקלב: הצענו להגביל את זה לאסירים, שנדונו ל-5 שנים מינימום, ולא לעשות את זה גורף מדי.

אורי מקלב: יש הגינות בהצעה הזו.

אמנון כהן: עד שנה זה לא יחול עליו.

דב חנין: SECOND OPINION מקובל ברפואה ובמשפטים.

איילת טל: הרי לא אוסרים עליו להיפגש עם עורכי דין.

אורי מקלב: אבל מגבילים את המספר.

איילת טל: שלושים יום הוא יתייעץ עם עורכי דין.

דב חנין: דווקא בשנה הראשונה שלושים יום הם חשובים.

ג'מאל זחאלקה: הוא שוקל ערעור.

אמנון כהן: הרי זה חוק, וזה יחול על כולם.

אמנון כהן: אנחנו לא רוצים שזה יחול על כולם.

אמנון כהן: אלה שנשפטו לתקופה של עד שנה לא צריכים להיפגע מזה.

אמנון כהן: אתם דיברתם על אסירים ביטחוניים, אבל הם לא נשפטים לזמן של פחות משנה.

איילת טל: אני לא מדברת על כמה זמן הם נשפטו.

איילת טל: אני מדברת על השנה הראשונה לשהות שלהם בבית הסוהר.

אורי מקלב: כמו שלגבי עציר בשנה הראשונה זה לא חל, אנחנו רוצים להחליט שגם לגבי אסיר זה לא חל – וזה לא משנה איזה אסיר, בוודאי אסיר שנשפט להרבה שנים.

אורי מקלב: בשנה הראשונה יש בעיות, ולכן ראוי שבשנה הראשונה לא תחול עליו הגבלה כזו.

אמנון כהן: היועצת המשפטית אומרת שאין בעיה.

אמנון כהן: הוא יכול לבקש מהנציב.

מירי פרנקל-שור: אם יש נסיבות מיוחדות, הוא יכול לפנות לנציב.

אורי מקלב: אני מציע, שבנסיבות המיוחדות יוכל הנציב לבקש שלא לתת לו.

אורי מקלב: ככה זה צריך להיות.

אורי מקלב: יש את דרך המלך, ויש את הדרך הרגילה.

אורי מקלב: למרות שאנו חוששים ממנהיגות כזו או אחרת, בשנה הראשונה אנחנו מונעים מהם את האפשרות לקבל את הייעוץ המשפטי הנכון בדרך שהם רוצים לבחור בה, וזה בנוסף לבעיות שיש לאסיר בשנה הראשונה.

איילת טל: אני חייבת להגיד לאדוני, שאני חושבת שהאנשים שאדוני מכוון אליהם אלה בדרך כלל האנשים שלגביהם לא יוצא צו.

אורי מקלב: אני לא יודע למי את חושבת שאני מכוון.

אורי מקלב: אני לא יודע למי אני מכוון, אז איך את יודעת למי אני מכוון?

אורי מקלב: אני מכוון באופן כללי.

אורי מקלב: אני באמת לא יודע למי אני מכוון.

אורי מקלב: אני מוכן לשמוע.

אורי מקלב: תגידי בקול.

איילת טל: תסתכל בסעיף עצמו על מה מדובר, על איזה אנשים אנחנו מדברים.

איילת טל: אנחנו מדברים על אנשים שיש חשד ממשי מהפגישות שלהם עם מספר רב של עורכי דין.

אורי מקלב: בסופו של דבר כל האנשים האלה נשפטו.

אורי מקלב: אתם רוצים לדבר על חצי שנה, שלושת רבעי שנה, אני מוכן לשמוע.

אורי מקלב: אין לי ספק, שיש תקופה לאחר המשפט שהוא עדיין צריך להתייעץ, ויכול להיות עם כמה עורכי דין.

איילת טל: יש לו עורכי דין.

אורי מקלב: הוא רוצה להחליף את העורך דין.

אורי מקלב: הוא נפגש עם אחד והוא לא נראה לו.

אמנון כהן: יש כיוון שונה גם מההיבט שלך.

אמנון כהן: אתה מדבר מהיבט אחד, אבל החוק רוצה להגביל אותם מהיבט אחר.

אמנון כהן: אם מדובר באזרח תמים, צווארון לבן, שיש לו עסקים ויש לו בעיות עם אשתו, שיהיו לו מספר עורכי דין.

אמנון כהן: מהצד השני, יש ארגוני פשע שממשיכים לנהל את העסקים שלהם.

אמנון כהן: אתה אומר: בשנה הראשונה תמשיך לנהל את העסק שלך כמו לפני המאסר.

אמנון כהן: רק עם עורכי הדין הוא יכול להמשיך לנהל את העסקים.

אורי מקלב: גם בשביל לסגור את העסקים הוא צריך עורכי דין.

אמנון כהן: לא סוגרים.

אמנון כהן: שם רק פותחים.

אורי מקלב: יש לו עתירה אחת על זה שלא נותנים לו מספיק לראות.

אורי מקלב: יש לו עתירה שנייה על התנאים שלו, ולזה הוא לוקח עורך דין אחר שמומחה לכך.

דב חנין: ויש לו סכסוך עם אשתו כי הוא נכנס לכלא, ולשם כך הוא צריך עורך דין אחר.

אמנון כהן: אנחנו לבנו את הדברים האלה.

אמנון כהן: היה על כך דיון ארוך בפעם הקודמת.

אמנון כהן: אני מודה לייעוץ המשפטי של הוועדה, שניסה לבוא עד כמה שאפשר לקראת המבקשים.

אמנון כהן: אני חייב להצביע על כך.

אמנון כהן: אי אפשר לקבל את כל מה שרוצים.

אמנון כהן: מה שאפשר, קיבלנו.

דב חנין: יש לי שלוש הערות, שאם לא תתקבלנה אבקש שהן תרשמנה כהסתייגות.

אמנון כהן: חה"כ זחאלקה ביקש הסתייגות דיבור.

דב חנין: אני שותף להערכה לייעוץ המשפטי של הוועדה, שעשה עבודה מאוד רצינית כדי להקל מרוע הגזירה שהממשלה ניסתה לכפות עלינו.

דב חנין: אני חושב, שהחוק הזה, גם אחרי השינויים, הוא חוק לא טוב.

דב חנין: הוא חוק לא טוב מכיוון שהוא פוגע בזכות בסיסית של אנשים לקבל ייצוג משפטי.

דב חנין: ברמת העיקרון, אני קודם כל מתנגד לחוק.

דב חנין: אם דעתי היתה מתקבלת, הוועדה היתה מחליטה להחזיר את החוק הזה ולהסיר אותו מסדר היום.

דב חנין: אם הרעיון הזה לא מתקבל, הייתי מציע המנגנון אחר שהולך לקראת הממשלה.

דב חנין: המנגנון האחר אומר, שאם הנציב חושד הוא יפנה לבית המשפט ובית המשפט יקבע.

דב חנין: אם בית משפט יקבע שיש חשד ממשי, הוא יחליט.

דב חנין: פה אנחנו נותנים לבית הסוהר, לחתול, לשמור על השמנת כאשר נגד החתול הזה כל המנגנונים נועדו.

דב חנין: אנחנו נותנים פה לבית הסוהר-לחתול לשמור על השמנת.

דב חנין: כהסתייגות הראשונה אני מציע, שכל המנגנון הזה לא יהיה בשיקול הדעת של הנציב אלא יהיה בהחלטה של בית משפט.

דב חנין: הנציב יוכל לפנות לבית משפט.

דב חנין: דבר שני – יש כאן עדיין את הסייג: "אף אם אסיר מסוים לא התקיימו בו התנאים כאמור".

דב חנין: בעצם זה רלוונטי לכולם.

דב חנין: למה בכלל עשינו חוק ואמרנו שזה רלוונטי לקבוצה הזו והזו?

דב חנין: דרך החריג הזה כולם נכנסים פנימה.

דב חנין: אני חושב שאת החריג הזה צריך להוריד.

דב חנין: דבר שלישי – אני חושב שחיוני להבהיר שבנוסף להליכים ולערוצים שיש בידי האסיר לפנות, צריך להיות ערוץ פעולה לעורכי הדין.

דב חנין: גם עורכי הדין יכולים לעתור ולפנות כנגד ההחלטה ששוללת מהם את הזכות לייצוג.

דב חנין: יש פה פגיעה גם באסיר וגם בעורך הדין.

איילת טל: הזכות לייצוג היא של האסיר.

ג'מאל זחאלקה: זו הזכות לעבודה של העורך דין.

דב חנין: זה חופש עיסוק.

מירי פרנקל-שור: אנחנו רואים את הפגיעה קצת אחרת.

ג'מאל זחאלקה: מפאת הזמן הקצר, אני אקצר ואגיד שאני מתנגד להצעת החוק.

ג'מאל זחאלקה: אני חושב שאין לה מקום ואין טעם להיכנס לפרטיה.

ג'מאל זחאלקה: זה לא עניין של סעיף זה או אחר.

ג'מאל זחאלקה: אני מתנגד לה בכלל.

ג'מאל זחאלקה: היא מצטרפת לשורה של הצעות חוק וחוקים המגבילים זכויות אדם וזכויות עציר.

מירי רגב: העיקר שלא יגבילו את הטרור.

מירי רגב: זה הכי חשוב.

מירי רגב: שאת העצירים יגבילו, אבל את הטרור שלא יגבילו.

מירי רגב: זה מה שחשוב.

מירי רגב: הרי למה הגיעה ההצעה הזו, כי כל מי שנכנס לשם הם אוהבי ציון גדולים?

ג'מאל זחאלקה: אני לא חייב להתייחס לדבריו של כל פאשיסט או כל פאשיסטית קטנה, קטנטונת ועלובה.

מירי רגב: ברור, אבל כל טרוריסט זה טוב.

ג'מאל זחאלקה: את עלובה.

ג'מאל זחאלקה: אם אנחנו מצרפים להצעת החוק הזו הצעות חוק נוספות של מניעת מפגש בין עורך דין לאסיר, זה בסופו של דבר מתכנס לכדי הגבלה רצינית ומשמעותית.

ג'מאל זחאלקה: אסור להתייחס להצעת החוק הזו כעומדת לבדה.

ג'מאל זחאלקה: יש כאן פגיעה ממשית לא רק באסיר.

ג'מאל זחאלקה: החוק מתייחס לפגיעה בזכויותיו של האסיר.

ג'מאל זחאלקה: יש כאן פגיעה בעורכי הדין.

ג'מאל זחאלקה: הצעת החוק איסור מפגש גם היא פגיעה בעורכי הדין.

ג'מאל זחאלקה: יש פה פרצה שקוראת לגנב, של שימוש לרעה בחוק כדי לפגוע בעורכי דין מסוימים.

ג'מאל זחאלקה: כלומר, לנציב יש היום אפשרויות מגוונות, סל של ענישה כלפי עורכי דין.

ג'מאל זחאלקה: אם הם לא יהיו לטעמו של השב"כ או לטעמן של רשויות משטר מסוימות, הם יהיו נתונים לענישה.

ג'מאל זחאלקה: ברגע שהוא יבקש להיפגש, ידחו אותו חודש-חודשיים.

ג'מאל זחאלקה: ברגע שהוא ירצה לבוא עם קבוצת עורכי דין, פוסלים אותו.

ג'מאל זחאלקה: מענישים את האסיר כי הוא בחר בעורך הדין הזה.

ג'מאל זחאלקה: לכן, אני חושב שיש מקום לקבל את הצעתו של עמיתי דב חנין, ולאפשר גם לעורכי הדין להגיש ערעור.

ג'מאל זחאלקה: יש כאן גם פגיעה בהם.

ג'מאל זחאלקה: במשפט: "פגיעה בביטחון המדינה במפגש עציר" או כל עבירה אחרת בין עציר לעורך דין, יש בו הנחה שהעורך דין משתף פעולה עם העבירה.

ג'מאל זחאלקה: איך יכולה להיות כאן עבירה?

ג'מאל זחאלקה: אם העציר רוצה לעשות עבירה ועורך הדין לא משתף פעולה, אין עבירה.

ג'מאל זחאלקה: כלומר, יש כאן הנחה שיש מום או פסול.

ג'מאל זחאלקה: מספיק שעורך דין ייפסל פעמיים, כדי שתהיה לגביו סטיגמה שהוא עובר על החוק או שהרשויות חושדות בו.

ג'מאל זחאלקה: זה יכול לפגוע בפרנסתו.

ג'מאל זחאלקה: לכן, אני חושב שיש מקום לאפשר לעורך דין.

ג'מאל זחאלקה: זה עניין מהותי.

אמנון כהן: זה לא נדון כרגע.

אמנון כהן: זה חוק שעבר לפני חצי שנה.

ג'מאל זחאלקה: זה גם פה.

ג'מאל זחאלקה: ברגע שיראה הנציב שבין קבוצה של שישה עורכי דין אחד הוא עורך הדין המסוים הזה, הוא יכול לפגוע בו.

איילת טל: זה לא הסעיף הזה.

אמנון כהן: הצבענו על זה לפני חצי שנה.

ג'מאל זחאלקה: אני יודע.

מירי פרנקל-שור: הרעיון בסעיף הזה הוא שהאסיר יוכל לבחור איזה עורכי דין שהוא רוצה במשך 30 יום.

מירי פרנקל-שור: אחרי 30 ימים הוא יכול להחליף.

מירי פרנקל-שור: חה"כ זחאלקה, מה שאתה טוען נכון היה לתיקון הקודם כאשר חוקקה הכנסת בקיץ שעבר פסילה של עורך דין ספציפית שלגביו היה מידע.

אמנון כהן: זו שורה של דברים.

אמנון כהן: יש תופעה של שימוש ברעה במקצוע.

אמנון כהן: יש לנו בעיה עם זה במדינה.

אמנון כהן: גם אתה מסכים.

ג'מאל זחאלקה: אם אתה מניח שמשתמשים לרעה במקצוע, אז צריך לאפשר לעורך דין ישר דרך שלא ייפגע.

אמנון כהן: הוא לא ייפגע.

אמנון כהן: אני מבטיח לך.

ג'מאל זחאלקה: ושתהיה לו אפשרות לערער אם הוא נפגע.

ג'מאל זחאלקה: אני חוזר על דבריי: יכול להיות שהנציב יראה עורך דין מסוים בקבוצת עורכי דין, וזה יהיה השיקול היחיד שלו לפסול.

אמנון כהן: הוא לא יכול לפסול.

מירי פרנקל-שור: לפי הסעיף הזה הוא לא יכול.

ג'מאל זחאלקה: לא לפסול את עורך הדין, אלא להטיל הגבלה על האסיר.

אמנון כהן: האסיר בוחר מה הוא רוצה.

מירי פרנקל-שור: דבר אחד חשוב להדגיש לאורך כל הדרך: אין הגבלה על פגישה עם עורכי הדין.

מירי פרנקל-שור: יש פה צמצום.

מירי פרנקל-שור: אין איסור.

מירי פרנקל-שור: יש פה צמצום של מספר עורכי הדין שאסיר יכול לפגוש.

ג'מאל זחאלקה: הטענה שלי פשוטה מאוד: נניח שאני נציב שלא אוהב עורך דין פלוני אלמוני, ברגע שאני אראה את השם שלו בקבוצה של עורכי דין שהאסיר בחר, אני אטיל את הצמצום על האסיר.

אמנון כהן: לא, זה לא זה.

אמנון כהן: זה לא החוק.

מירי פרנקל-שור: עדיין האסיר יכול לפגוש את עורך הדין הספציפי הזה.

איילת טל: האסיר יכול לבחור את מי שהוא רוצה.

איילת טל: הבחירה נשארת בידי האסיר.

אמנון כהן: חה"כ זחאלקה מתנגד לחוק, כמו שהוא ציין.

אמנון כהן: יואל, יש לנו עכשיו דיון גם בתיקון מס' 43 ואנחנו מבקשים שזה יעלה למליאה ביחד.

אמנון כהן: שלא יהיו פה תרגילים.

אמנון כהן: מה שאנחנו מסכמים, אנחנו מסכמים.

אמנון כהן: במידה ותמשכו משהו, גם זה יימשך.

אמנון כהן: שלא תהיינה פה אי הבנות.

אמנון כהן: אנחנו הולכים ביחד יד-ביד, וגם זה עולה למליאה יחד.

יואל הדר: אני לא בטוח שהבנתי.

דב חנין: הוא אמר דברים מאוד ברורים.

אמנון כהן: הוא הבין.

אמנון כהן: אנחנו מעמידים להצבעה את הצעת החוק, עם התיקונים שהציג הייעוץ המשפטי של הוועדה בהתייחס לכל הבקשות עד כמה שאפשר.

אמנון כהן: מי בעד הצעת החוק?

אמנון כהן: בעד – 4

אמנון כהן: נמנעים – אין הצעת החוק אושרה

אמנון כהן: הצעת החוק אושרה, ותעלה למליאה עוד השבוע, בעזרת השם, בהתחשב בחוק הבא.

אמנון כהן: תודה רבה, הישיבה נעולה.